Газетым Iэ тедвгъадзэ
Ди республикэм адыгэбзэкIэ къыщыдэкI газет закъуэр адыгэ куэдым къазэрыфIэмыIуэхур, абы Iэ зэрытрамыдзэр Iейуэ сигу къоуэ.
«ЖыпIэр пэжкъым» къызжезыIэфынухэм яхуэгъэзауэ, абы щыхьэт техъуэ щапхъэ куэд къэсхьыфынущ. Псалъэм папщIэ, ШэджыхьэщIэм и цIэр зезыхьэ уэрамым тет фэтэри 120-рэ хъу еханэ унэм щыпсэухэм я нэхъыбэр дыадыгэщ. Дауи, узыщыгуфIыкIынщ, адыгэр дызэрыбагъуэр, ауэ щыхъукIи, сэ зым фIэкIа ди лъэпкъ газетыр къызыхуэкIуэ унэ псом зэрыщIэмысыр си жагъуэ мэхъу. КъищынэмыщIауэ, пенсэр къыщеIытх ди пощтым «Адыгэ псалъэ» газетым Iэ щытезыдзар цIыхуибгъу къудейщ дызэрыхъур. А псом нэхърэ нэхъ телъыджэж сщыхъур школхэм адыгэбзэр щезыгъэджхэм «Адыгэ псалъэ» газетым Iэ зэрытрамыдзэрщ. Ар дауэ?! Уэ бзэр ебгъэджу, ауэ абы-кIэ къыдэкI газетым уемыджэу! ЕмыкIущ ар!
Газетыр зэрылъапIэм къыхэкIыу, абы Iэ яхутемыдзэу жаIэ куэдым. Ари гурыIуэгъуэщ, псом хуэмыдэу зи пенсэр мащIэхэм ар къохьэлъэкI. Сэ си гум къеуэр газетым и уасэр зыхуэтыну абы емылIалIэхэрщ. ИгъащIэми жаIэу къокIуэкI: «Ууейр бгъэкъакъэмэ, хамэм къакъэ къритынщ». А псэлъафэм и мыхьэнэр дэтхэнэ зым и дежкIи гурыIуэгъуэу къыщIэкIынщ.
Аращи, ди лъэпкъэгъухэ, сыныволъэIу, диIэр дывмыгъэгъэкIуэду дывгъэхъумэ, пщIэ хуэдвгъэщI. «Адыгэ псалъэу» ди лъэпкъ газет закъуэм Iэ тедвгъадзэ, ар адыгэ псоми къыттехуэ къалэнщ!
ШЭДЖЫХЬЭЩIЭ Ленэ.
Нарткъалэ
